उत्तर प्रदेश को चार राज्यों में बांटने के प्रस्ताव के बाद मायावती की ये पहली जनसभा थी.ये रैली इसलिए भी खास है क्योंकि कांग्रेस के महासचिव राहुल गांधी की यूपी यात्रा शनिवार को ही खत्म हुई है. मायावती की इस रैली को कांग्रेस पर जवाबी राजनीतिक हमले के रूप में देखा जा रहा है.मायावती ने इस रैली में कहा कि कांग्रेस, समाजवादी पार्टी और भारतीय जनता पार्टी के राज में यूपी का पतन हुआ है.उन्होंने कहा, "कांग्रेस पार्टी प्रदेश में अपनी दयनीय हालत देखकर इतनी घबराई हुई है कि इस पार्टी के नेताओं को और युवराज को भी केंद्र में संसद को छोड़कर यहाँ पार्टी के प्रचार के लिए आना पड़ रहा है."मायावती के मुताबिक़ कांग्रेस बसपा से घबराई हुई है.मुख्यमंत्री मायावती ने कहा, "ऐसा प्रतीत होता है कि हमारी पार्टी का प्रतीक हाथी उनके सपने में आकर उन्हें खदेड़ता होगा."मायावती ने ग्रामीण रोज़गार गारंटी योजना (मनरेगा) पर भी कांग्रेस को सस्ती लोकप्रियता हासिल करने का दोषी ठहराया.उन्होंने कहा, "कांग्रेस ने मनरेगा को ऐसा प्रचारित किया है जैसे इस योजना को लाने में सिर्फ़ कांग्रेस पार्टी का हाथ है.  इसे बनाने में संसद की सभी पार्टियों का हाथ रहा है और साथ ही इस फंड पर भी सभी राज्यों का अधिकार है क्योंकि ये राशि राज्यों से जमा किए गए टैक्स से जमा हुई है. लेकिन कुछ नेता इससे सस्ती लोकप्रियता पाना चाहते हैं."मायावती ने कहा कि उत्तर प्रदेश के चुनावों में एक बार फिर बसपा की सरकार बनेगी और अगर केंद्र में भी बसपा की सरकार बनी तो यूपी का तेज़ी से विकास होगा.साथ ही उन्होंने कहा कि अगर केंद्र में उनकी सरकार बनेगी तो वो मनरेगा के तहत पूरे साल रोज़गार की गांरटी देंगी. फिलहाल मनरेगा के तहत साल में सौ दिनों का रोज़गार दिया जाता है.   मुख्यमंत्री मायावती ने कांग्रेस के अलावा बीजेपी पर भी निशाना साधा.उन्होने बीजेपी पर केन्द्र में रहते हुए काला धन के मुद्दे पर कुछ नही करने का आरोप लगाया. मायावती ने कहा कि काला धन के मामले में भारतीय जनता पार्टी ढोंग कर रही है.